I et læserbrev i Jyllands-Posten stiller Liberal Alliances klimaordfører, Villum Christensen, spørgsmål ved fornuften i at investere i mere vindenergi i Danmark.

»Vi synes ikke, at vi skal være foregangsland i dårligt købmandskab, som de kan grine af i landene omkring os,« skriver ordføreren, der mener, at de økonomiske omkostninger ved at investere i flere vindmøller er for store i forhold til den miljømæssige effekt. Dernæst går han over til at regne på andelen af CO2, der er menneskeskabt.

»Luftens CO2 udgør 0,04 procent. Af denne halve promille er der kun nogle få procent, der kommer fra menneskelig aktivitet – og heraf er Danmarks andel mikroskopiske 0,2 procent,« skriver Villum Christensen og argumenterer med, at »havvand og vegetationen på land udveksler langt hovedparten af CO2«.

Læs også: Blå blok er splittet om grøn omstilling

Men her tager LA’s klimaordfører fejl, mener Det Økologiske Råd. For godt nok er det rigtigt, at det menneskelige bidrag kun udgør en lille del af den naturlige CO2-cirkulation. Men man skal skelne mellem det naturlige CO2-kredsløb og den »forstyrrelse«, der kommer oven i fra menneskelig aktivitet, mener sekretariatschef Christian Ege.

Han roder rundt i det

»Det afgørende er den ændring, der er sket, og det er det, som hele diskussionen handler om. Humlen er forandringen, som skyldes det menneskelige CO2-bidrag, og det roder Villum Christensen fuldstændig rundt i,« siger han.

Når Villum Christensen i sit indlæg påpeger, at andelen af CO2 i luften blot udgør 0,04 procent, er det ifølge Det Økologiske Råd en irrelevant oplysning.

»Det vigtige er ændringen i CO2-indholdet i forhold til den førindustrielle CO2-mængde. Det relevante er, at det stigende CO2-indhold vil medføre en temperaturstigning,« siger Christian Ege. I maj udtalte Villum Christensen til Information, at der ikke er »videnskabeligt belæg for at påstå, at klimaændringerne i overvejende grad skyldes menneskelig aktivitet«.

Ringe miljøeffekt

Det fik LA-formand Anders Samuelsen på banen for at »præcisere« partiets politik.

»Vi anerkender, at klimaforandringer er et faktum – også at de er menneskeskabte. Jeg vil gerne gå så langt og sige, at det er ubestrideligt, at det for den største del er menneskeskabt,« sagde Anders Samuelsen.

Læs også: LA-leder: Klimaforandringer er hovedsageligt menneskeskabte

Men med sit indlæg i Jyllands-Posten skaber Villum Christensen nu tvivl om, hvad LA’s holdning til spørgsmålet egentlig er, mener Det Økologiske Råd.

»Jeg havde forventet, at når Anders Samuelsen som partileder slår fast, hvad LA’s politik er, og at de tror på klimaforskningen, så ville ordføreren rette ind efter det. Men det, som Villum Christensen skriver i JP, går lodret imod det. Han siger, at han ikke tror på klimaforskere, og at han ikke tror på, at der er et menneskeskabt problem,« siger Christian Ege.

Til det siger Villum Christensen, at han i sit indlæg ikke forholder sig til betydningen af menneskeskabt CO2.

»Det, jeg forholder mig til, er proportionerne i det. Hvad der sjældent kommer frem er, at den andel af CO2’en, der kan komme fra fossile brændsler, og som man er meget optaget af vokser, den er umådeligt lille i forhold de udvekslinger, der foregår mellem havet og atmosfæren og så landskabet,« siger klimaordføreren og henviser til, at han i sit indlæg skriver, at det kun er en lille del af de 0,04 procent CO2 i luften, som kommer fra fossile brændsler, og at Danmarks andel er meget lille.

»Hovedpointen i, at jeg sætter de tal op, er at give et signal om, at det aldrig nogensinde vil være noget, som kan registreres noget sted, uanset hvad vi foretager os, i forhold til at det koster os så mange penge. Vi bruger rigtig mange penge, og det er absurd af den grund, at der ikke er nogen miljøeffekt af det. Det eneste, vi er sikre på, er, at danskerne kommer til at bære omkostningerne, hvis vi sætter flere vindmølleparker op, mens især den miljømæssige effekt af det ikke er registrerbar.«

Savner dokumentation

Foreholdt, at Det Økologiske Råd mener, at det er irrelevant at fokusere på de 0,04 procent CO2 i luften, fordi det er stigningen i den globale CO2-udledning, der udgør et problem, siger Villum Christensen:

»Dér har vi stadig til gode at få en dokumentation for, om den stigning, der er tale om, kommer fra menneskelig aktivitet, eller om det er en ubalance i de store udvekslinger, som foregår mellem havet og plantevækst.«

– Mener du så, at det er et problem, at menneskelig aktivitet fører til en øget CO2-udledning?

»Mit problem er, at jeg har svært ved at finde videnskabeligt belæg for, at den menneskeskabte CO2 er den afgørende forklaring på ændringerne i klimaet historisk set. Klimaet har altid ændret sig, og alle klimamodellerne hidtil har vist sig at tage fejl,« siger Villum Christensen.

»Den her diskussion er så religiøs, at den vil jeg helst ikke forholde mig til, men jeg vil forholde mig til de proportioner, jeg skrev om.«

– Kan du forstå, at det er lidt svært at forstå, hvad I som parti mener, når du nu på den ene side siger, at du mangler dokumentation for, at menneskelig aktivitet, som fører til øget CO2-udledning, har en afgørende betydning, og din formand samtidig siger, at det er ubestrideligt, at klimaforandringerne hovedsageligt er menneskeskabte?

»Jeg kan ikke se det store problem i, at vi har forskellige krav til videnskabelige dokumentation på området. I partiet finder vi det vigtigere at diskutere, hvad vi stiller op med forandringerne, end at gå ind i den dybere videnskabelige debat, som er blevet meget religiøs og politiseret.«

Læs også: Frimarkedselskere kan ikke lide klimavidenskab